b'\n_START_ARTICLE_\nAnn Griffiths\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAnn Griffiths eli omaa sukuaan Ann Thomas syntyi Dolwar Fach -nimisell\xc3\xa4 maatilalla Llanfihangel-yng-Ngwynfan pit\xc3\xa4j\xc3\xa4ss\xc3\xa4 silloisessa Montgomeryshiren kreivikunnassa vuonna 1776. Ann ja suurin osa h\xc3\xa4nen melko hyv\xc3\xa4tuloisesta suvustaan k\xc3\xa4\xc3\xa4ntyiv\xc3\xa4t Walesissa vaikuttaneeseen kirkolliseen toisinajattelijaliikkeeseen 1790-luvulla. Dolwar Fachista tuli paikallisten kalvinististen metodistien kokoontumispaikka ja se rekister\xc3\xb6itiin sellaiseksi virallisesti vuonna 1803. Ann Griffiths oli k\xc3\xa4\xc3\xa4ntynyt vuonna 1796 ja h\xc3\xa4n alkoi todenn\xc3\xa4k\xc3\xb6isesti pian t\xc3\xa4m\xc3\xa4n j\xc3\xa4lkeen kirjoittaa hymnej\xc3\xa4. Hymnit oli tarkoitettu l\xc3\xa4hinn\xc3\xa4 henkil\xc3\xb6kohtaiseen uskon harjoittamiseen, eik\xc3\xa4 Griffiths itse kirjoittanut niit\xc3\xa4 yl\xc3\xb6s. Ann meni naimisiin maanviljelij\xc3\xa4 Thomas Griffithsin kanssa vuonna 1804, mutta Ann kuoli vain vuotta my\xc3\xb6hemmin synnytyksen yhteydess\xc3\xa4.\n_START_SECTION_\nTeokset\n_START_PARAGRAPH_\nGiffithsill\xc3\xa4 oli elossa ollessaan joskus tapana esitt\xc3\xa4\xc3\xa4 hymnej\xc3\xa4\xc3\xa4n palvelijana ty\xc3\xb6skenneelle Ruth Evansille, joka puolestaan opetteli ne kirjoitustaidottomana ulkomuistista. Evans esitti hymnej\xc3\xa4 puolestaan metodistisaarnaajana ty\xc3\xb6skennelleelle miehelleen John Hughesille, joka puolestaan kirjasi ne yl\xc3\xb6s ja luovutti kokoelmansa hymnej\xc3\xa4 ker\xc3\xa4nneelle Thomas Charlesille. Kokoelma julkaistiin vuonna 1806 nimell\xc3\xa4 Casgliad o Hymnau. Hymneist\xc3\xa4 tuli suosittuja Walesin toisinajattelijoiden kirkoissa. Hymnen v\xc3\xa4litt\xc3\xa4m\xc3\xa4\xc3\xa4 tunnetta on kuvailtu syv\xc3\xa4sti ja kiihke\xc3\xa4sti uskonnolliseksi ja niit\xc3\xa4 kuvastaa teologian kattava ymm\xc3\xa4rrys. My\xc3\xb6hemm\xc3\xa4t kriitikot ovat kuvailleet Griffithsi\xc3\xa4 yhdeksi merkitt\xc3\xa4vimmist\xc3\xa4 kristityist\xc3\xa4 mystisist\xc3\xa4 runoilijoista, sek\xc3\xa4 yhten\xc3\xa4 Walesin merkitt\xc3\xa4vimp\xc3\xa4n\xc3\xa4 naisrunoilijana.'